**Comunicat de presa ICR Paris**

**Ziua Doctorală la ICR Paris , ediţia a II-a**

În zilele de 17 si 18 iunie, a.c., ICR Paris a fost organizatorul unui eveniment academic organizat pentru prima dată in urma cu doi ani, **Ziua Doctorală la ICR Paris , ediţia a II-a.**

Evenimentul a avut loc la sediul ICR Paris, din 1, rue de l’ Exposition, în cele două săli ale Institutului.

**Organizatori au fost :** Institutul  Cultural Roumân Paris, Universitatea « Alexandru Ioan Cuza » Iaşi, Universitatea Paris Est Créteil (UPEC Paris 12). Printre participanti şi invitaţi : Prof. univ. dr. Marina MUREŞANU IONESCU, Universitatea “Alexandru Ioan Cuza” Iaşi, Facultatea de Litere,  Prof. dr. Lăcrămioara Petrescu, Universitatea “Alexandru Ioan Cuza” Iaşi, Facultatea de Litere, profesori de la Universitatea Paris Est Créteil (UPEC Paris 12), precum şi doctoranzi români din Franţa, Alexandra Acatrinei,  Paula Toporaş,  Irina Iacomi, Otilia Aioanei,  Mădălina Ţinteia Ingram, Camelia Vraciu, printre alţii.

Evenimentul s-a desfăşurat pe parcursul a doua zile, primul pe data de 17 iunie, **MASĂ ROTUNDĂ/ DEZBATERE *Jurişti români formaţi în Franţa în perioada dintre cele două războaie mondiale*** , Cazul profesorului Octavian Ionescu. Unul din punctele de sprijin şi de discuţie propus a fost lucrarea **In memoriam Octavian Ionescu (1901-1990)**, volum îngrijit de Tudorel Toader, Marina Mureşanu Ionescu, Lucian Ionescu, Editura Universităţii “Alexandru Ioan Cuza” din Iaşi, 2014, Colecţia “Personalităţi ale Universităţii “Alexandru Ioan Cuza” din Iaşi”, 548 pagini.

**Cazul profesorului Octavian Ionescu** este unul emblematic pentru o întreagă generaţie. Doctor în drept şi laureat al Universităţii din Paris în 1931, Octavian Ionescu începe o strălucită carieră de jurist şi filosof al dreptului în perioada interbelică : bursier Rockefeller şi Humboldt în Germania şi Austria, membru marcant al Consiliului Legislativ al României până la desfiinţarea acestuia în 1948, profesor de drept civil la universitatea ieşeană, membru în asociaţii internaţionale de prestigiu, autor al numeroase cărţi şi studii de specialitate.

În 1950, în cadrul ultimului val de epurări, Octavian Ionescu este îndepărtat din universitate pentru raţiuni politice. Devenind profesor de limba română la şcoli şi licee din Iaşi, îşi va continua activitatea de cercetare ştiinţifică, în afara oricărei recunoaşteri academice şi refuzând orice compromis cu noul regim politic. Va continua să publice în condiţii de clandestinitate în reviste internaţionale de drept, precum *Archives de Philosophie du Droit et de Sociologie Juridique* şi *Archiv für Rechts und Sozialphilosophie*şi să participe la congrese. Volumul cuprinde teza de doctorat a profesorului Octavian Ionescu, *La notion de droit subjectif dans le droit privé*, Paris, Sirey 1931, ediţia a II-a revăzută şi adăugită, 1978, numeroase studii publicate în România şi în străinătate în intervalul 1933-1983, insuficient cunoscute sau deloc în spaţiul românesc, precum şi documente de valoare privind istoria facultăţii de drept de la universitatea ieşeană, cât şi contextul epocii.

Cel de-al doilea eveniment, **Colocviul ştiinţific**, desfăşurat pe parcursul zilei de 18 iunie, a constat in prezentări făcute de către doctoranzii înscrişi la studii doctorale în cele două universităţi partenere,în regim de co-tutelă. Prezentările conţin temele de cercetare, stadiul cercetării, perspectivele tezelor. Ele au fost următoarele : **Alexandra Acatrinei-**Poetica visului în literatura canadiană contemporană (Anne Hébert), **Paula Toporaş-**Personajul ţigăncii în literatura franceză şi română din secolul al XX-lea, **Irina Iacomi-**O figură a istoriei intelectuale între Franţa şi România : Nicolae I. Popa şi studiile de literatură comparată, **Otilia Aioanei-**Literatura postcolonială maghrebină de expresie franceză : un spaţiu al problematicii identitare,  **Mădălina Ţinteia Ingram-**Multiculturalitate francofonă în literatura fenimină a secolului XX, **Camelia Vraciu**. mastrand, Paris Creteil-Parisul lui Charles Ferdinand Ramuz (autor elvetian francofon)

**Au urmat, in cea de-a doua parte a zilei, dezbaterile :***Înainte şi după, un b*ilanţ şi o privire asupra perspectivelor si avantajelor parteneriatelor la nivel de master şi doctorat, aspecte adminsitrative şi legislative legate de parteneriatele internaţionale, în spaţiul european şi extra-european (Canada).

Invitatii români şi francezi au fost invitati, la sfârşitul celei de-a doua zile, la o masă, la care s-au servit bucate româneşti tradiţionale şi un pahar de vin rosé din viile Vinarte din Mehedinţi, care au fost foarte apreciate.

Discuţiile s-au terminat într-o atmosferă de prietenie şi cu promisiunea unanimă ca evenimentul să fie organizat anual, în scopul facilitării parteneriatelor universitare între România şi Franţa şi al asigurării unui schimb direct între universitarii români şi francezi, precum şi între doctoranzii români şi cei francezi.